A „Global Gateway” egy olyan klímasemleges stratégia, amelynek célja a fenntartható fejlődés és helyreállítás felgyorsítása, az inkluzív növekedés és a munkahelyteremtés, valamint a tisztább és körforgásosabb jellegű globális gazdaságra való átállás. A stratégia olyan infrastruktúrák fejlesztésébe ruház majd be, amelyek tiszták, az éghajlatváltozás hatásaival szemben reziliensek, és illeszkednek a karbonsemlegesség felé vezető úthoz. A projektek eleget tesznek az európai zöld megállapodás „ne árts” elvének, és biztosítják a környezeti hatásvizsgálatok és a stratégiai környezeti vizsgálatok alkalmazását.

Az emberek javát szolgáló projektek megvalósításához átláthatóságra, elszámoltathatóságra és pénzügyi fenntarthatóságra van szükség. Ehhez nyílt hozzáférést kell biztosítani a közbeszerzéshez, egyenlő versenyfeltételeket kell teremteni a potenciális befektetők számára, és egyértelmű célokat kell meghatározni annak érdekében, hogy a „Global Gateway” projektek valóban arról szóljanak, amit el akarnak érni – és teljesítsék is ígéreteiket. A potenciális projektek által leginkább érintetteknek – a helyi közösségeknek, vállalkozásoknak és partnereknek – megfelelő nyilvános konzultációk és a civil társadalom bevonása révén kell teljes beleszólási lehetőséget biztosítani. A projekteknek megfizethető és egyenlő hozzáférést kell biztosítaniuk az általuk nyújtott szolgáltatásokhoz és előnyökhöz, különösen a nők és lányok, valamint a hátrányos helyzetűek és a kirekesztődés kockázatának kitettek számára.

A „Global Gateway” értékalapú választási lehetőséget kínál a partnerországok számára annak eldöntéséhez, hogy miként elégítik ki infrastruktúrafejlesztési szükségleteiket. Ez magában foglalja a jogállamiság tiszteletben tartását, az emberi, szociális és munkavállalói jogok magas szintű normáinak fenntartását, valamint a különböző normák tiszteletben tartását a nemzetközi szabályoktól és szabványoktól a szellemi tulajdonig. Magában foglalja az olyan beruházások kiválasztását, amelyek fenntarthatóak a helyi lakosság, a helyi környezet és a helyi gazdaságok szempontjából is. Magában foglalja egy olyan etikus megközelítés alkalmazását, amelynek értelmében az infrastrukturális projektek nem teremtenek fenntarthatatlan adósságterheket vagy nem kívánt függőségeket.

A „Global Gateway” révén Európa teljes mértékben kiveszi majd a részét a globális beruházási szakadék csökkentéséből. E cél eléréséhez azonban a hasonlóan gondolkodó partnerek összehangolt erőfeszítéseire van szükség. A „Global Gateway” ebben a szellemben kapcsolódik majd a G7-ek keretében megkezdett munkához, amellyel kölcsönösen erősítik az olyan kezdeményezéseket, mint például a Build Back Better World. Az együttműködés iránti ezen elkötelezettség az ENSZ 2021. évi éghajlatváltozási konferenciáján (COP26) is megerősítésre került, ahol az EU és az Egyesült Államok olyan hasonló gondolkodású partnereket toborzott, akikkel kifejezésre juttatták közös elkötelezettségüket az éghajlati válság tiszta, reziliens és a klímasemleges jövővel összhangban álló infrastruktúrafejlesztés révén történő kezelése iránt.

Egy olyan új, tudományos és termelési forradalommal nézünk szembe, amelyet az éghajlatváltozás elleni küzdelem és az egészségügyi veszélyekre való reagálás szükségessége, illetve a digitális transzformáció hívott életre. Ezek a változások további kihívásokat jelentenek a fejlesztési erőfeszítések szempontjából, ugyanakkor új lehetőségeket is kínálnak. A másoknak nyújtott segítséggel az EU egyúttal hozzájárul saját érdekeinek előmozdításához és ellátási láncai rezilienciájának megerősítéséhez, valamint ahhoz, hogy több kereskedelmi lehetőség nyíljon meg az uniós gazdaság előtt, amelyen belül mintegy 38 millió munkahely függ a nemzetközi kereskedelemtől.

Az EU az eladósodás kockázatának korlátozása érdekében méltányos és kedvező feltételek mellett kínálja fel finanszírozását. A fenntartható infrastruktúra kiépítését az annak működtetéséhez szükséges támogatással, készségekkel és finanszírozással segíti. A megfelelő átláthatóság, jó irányítás és a magas szintű követelmények hiányában a projektek hibásan kerülhetnek kiválasztása, illetve megtervezésre, befejezetlenek maradhatnak, vagy táptalajt adhatnak a korrupciónak. Ez pedig nemcsak hogy hátráltatja a növekedést és hátrányosan érinti a helyi közösségeket, hanem végső soron olyan függőségeket is teremt, amelyek korlátozhatják az országok döntéshozatali képességét.

Ez az infrastruktúra iránti globális igény nemcsak a világszintű fenntartható fejlődés tekintetében kulcskérdés, de az éghajlatváltozás elleni küzdelem és a környezet védelme, a globális egészségbiztonság javítása, valamint a világgazdaság versenyképességének fokozása szempontjából is alapvető fontosságú. A jelenleg hiányos, inkompatibilis, illetve széttagolt globális infrastruktúra hatása élesen megmutatkozott a Covid19-világjárvány során, legyen szó a digitális konnektivitás hiányából eredő gazdasági hatásról és izolációról, az ellátási láncok zavaráról vagy a gyógyászati termékek hiányáról. Bár a világjárvány sürgetőbbé tette a fellépés iránti igényt, a beruházások és a globális szükségletek mértéke terén tapasztalható különbségek már régóta előrevetítették azt. A G20-ak becslései szerint az infrastrukturális beruházási hiány 2040-re eléri a 13 billió EUR-t. Amennyiben figyelembe vesszük az éghajlatváltozás és a környezetkárosodás korlátozásához szükséges további infrastrukturális beruházásokat, ez a szám minden évben 1,3 billió EUR-ra emelkedik.

Együttműködünk olyan partnerországokkal, amelyeknek lehetősége nyílik megújuló hidrogéntermelésük fejlesztésére, és előmozdítjuk a versenypiacok létrehozását annak érdekében, hogy az ilyen, EU-n kívül előállított hidrogénnel exportkorlátozások, illetve ártorzulások nélkül lehessen nemzetközi kereskedelmet folytatni. Emellett abból a célból is együttműködünk a partnerországokkal, hogy a fenntartható és reziliens nyersanyag-értékláncok fejlesztését szolgáló infrastrukturális beruházások valósuljanak meg.

Az éghajlatváltozás és a biológiai sokféleség csökkenése aránytalanul sújtja a világ legszegényebb és legkiszolgáltatottabb helyzetben élő rétegeit, különösen az alacsony és közepes jövedelmű országokban. Ezekben az országokban az éghajlatváltozás mérséklésébe és az éghajlatváltozás hatásaival szembeni rezilienciába való beruházás nemcsak az élelmezés, az egészségügy és a humánbiztonság okán, valamint az éghajlatváltozás hatásaival szembeni védelem szempontjából szükséges, hanem jelentős gazdasági lehetőséget is képvisel. Annak biztosítása érdekében, hogy ezek a beruházások valódi változást érjenek el, az infrastruktúrát úgy kell kialakítani, hogy választ adjon az aktuális kockázatokra és a jövőbeli fenyegetésekre, és olyan szabványoknak megfelelve kell kiépíteni, amelyek alacsony kibocsátásra, illetve kibocsátásmentességre ösztönöznek, valamint ellenállnak a várható hatásoknak.

A BELLA program az EU és Latin-Amerika közötti tenger alatti kábelen, valamint a dél-amerikai országok közötti szárazföldi gerinchálózaton keresztül, amelyek összesen 35 000 kilométernyi nagy sebességű száloptikás hálózatot tesznek ki, digitális sztrádát biztosít a beruházások és a kutatási együttműködés fellendítéséhez. A támogatás teljes összege körülbelül 53 millió EUR, amelyből 26,5 millió EUR-t az EU biztosít. A „Global Gateway” stratégia révén az EU a BELLA programot kiterjeszti a latin-amerikai kontinens többi részére is, további 15 millió EUR-t szánva a partnerországokból származó finanszírozás mozgósítására. A BELLA program biztosítja majd, hogy a következő 25 évben rendelkezésre álljon a biregionális kutatási és oktatási együttműködés egyre növekvő igényeinek fedezéséhez szükséges konnektivitás. Ez magában foglalja a nagy sebességű és megbízható hozzáférés biztosítását az EU tervezett, regionális Copernicus veszélyhelyzet-kezelési szolgáltatási központjához Panamában, lehetővé téve az éghajlati veszélyhelyzetek kezelését. A BELLA sikerére építve az EU elkötelezett amellett, hogy az EU–LAC digitális szövetségen keresztül fokozza a régióval fennálló partnerségét, valamint, hogy előmozdítsa a szabályozási konvergenciát és a nemzetközi együttműködést az adatvédelem területén.

Az EU olyan digitális gazdasági csomagokat kínál majd, amelyek az infrastrukturális beruházásokat a személyes adatok védelmének, a kiberbiztonságnak és a magánélet tiszteletben tartásához való jognak, a megbízható mesterséges intelligenciának, valamint a tisztességes és nyitott digitális piacoknak a biztosítására irányuló, az adott országot célzó támogatással ötvözik. Az EU például az általános adatvédelmi rendelettel (GDPR) való konvergencia globális tendenciájára épít majd annak érdekében, hogy más országokat is a biztonságos adatáramlás előmozdítására ösztönözzön. A „Global Gateway” előmozdítja a kommunikációs hálózatok és szolgáltatások nyitott és versenyképes piacai uniós szabályozási modelljének megvalósulását.

Az 5G kiberbiztonsággal kapcsolatos uniós eszköztár irányt mutat majd a digitális infrastruktúrába történő beruházásokhoz. Ezek a beruházások a hálózatbiztonságot és -rezilienciát, az interoperabilitást, valamint a nyílt, plurális és biztonságos internetet támogató szabványokat és protokollokat is figyelembe veszik majd. Az EU egyúttal előmozdítja majd a nyílt internethez való hozzáférést is, tekintettel annak az innováció, valamint a szociálpolitikai, gazdasági és kulturális fejlődés kulcsfontosságú hajtóerejeként betöltött szerepére.

A kontinenseknek képesnek kell lenniük saját oltóanyagaik előállítására. Az EU elkötelezett amellett, hogy a jövőbeli egészségügyi szükséghelyzeteket a kapacitások világszert történő megerősítése révén előzze meg. Ez magában foglalja a gyártási kapacitások harmadik országokban történő kiépítését is.

A világjárvány rávilágított az egészségügyi rendszerek gyengeségeire és a gyógyszerellátási láncok törékenységére. Felhívta egyúttal a figyelmet arra is, hogy az orvostechnikai termékek gyártási kapacitása jelentősen eltér a világ különböző részein. Afrika például oltóanyagainak 99 %-át továbbra is importálja. Az egészségügyi problémák mindazonáltal messze túlmutatnak a világjárványon. A becslések szerint az alacsony és közepes jövedelmű országokban évente 8,6 millióan halnak meg kezelhető betegségek, többek között védőoltással megelőzhető betegségek, terhességi rendellenességek és közúti sérülések miatt.

A „Global Gateway” olyan világszintű infrastrukturális beruházásokat mozdít majd elő, amelyek fenntartható, intelligens, reziliens, inkluzív és biztonságos közlekedési hálózatokat hoznak létre valamennyi közlekedési módban, ideértve a vasutat, a közutat, a kikötőket, a repülőtereket, valamint a logisztikai központokat és a határátkelőhelyeket is, és ezeket egy multimodális rendszerben egyesíti. Olyan közlekedési infrastrukturális projekteket hajtunk majd végre, amelyek előmozdítják a partnerországok fenntartható fejlődését és csökkentik az üvegházhatásúgáz-kibocsátást, valamint lehetővé teszik ezen országok ellátási láncainak diverzifikálását. Arra is törekedni fogunk, hogy a világ közlekedési csomópontjaként betöltött pozíciónkra építsünk.

A világ legnagyobb közfinanszírozású, multilaterális kutatási és innovációs programja, a Horizont Európa lehetőséget kínál az Európán kívüli kutatóknak és innovátoroknak arra, hogy uniós finanszírozású, együttműködésen alapuló kutatási és innovációs tevékenységekben, mobilitási programokban, valamint többoldalú kutatási és innovációs partnerségekben vehessenek részt. A Horizont Európa program mostantól lehetőséget kínál olyan, a világ bármely részén található országok bevonására, amelyek megegyező alapvető értékekkel, valamint erős tudományos, technológiai és innovációs profillal rendelkeznek. A Bizottság megvizsgálja majd az üzleti inkubátorházak és innovátorok világszintű összekapcsolásának lehetőségeit is.

Az EU az egész életen át tartó tanulás szempontját követve ruház be a minőségi oktatásba, ideértve a digitális oktatást is, különös figyelmet szentelve a nők, lányok és egyéb olyan veszélyeztetett csoportok oktatásban való részvételére, akik gyakran alacsonyabb számban képviseltetik magukat az iskolákban. Segíteni fogjuk a partnerországokat oktatási rendszereik átalakításában, valamint az oktatás, a képzés és a tanulás terén mutatkozó hiányosságok kezelésében minden szinten.

-A projektelőkészítés javítása, valamint az infrastruktúra ár-érték arányának biztosítása érdekében előmozdítja az olyan többoldalú eszközök alkalmazását, mint az IMF közberuházás-kezelési értékelési kerete (Public Investment Management Assessment, PIMA), az OECD Beszerzési Rendszerek Értékelési Módszertana (Methodology for Assessing Procurement Systems, MAPS) és az IMF/Világbank PPP költségvetési kockázatértékelési modellje (PPP Fiscal Risk Assessment Model, PFRAM).

A támogató környezet kulcsszerepet játszik a magas szintű műszaki, verseny-, környezetvédelmi, szociális és irányítási normáknak is megfelelő, fokozott infrastrukturális beruházások mozgósításában. Az EU különböző eszközeit használja fel a minőségi beruházásokat bátorító feltételek javítására a partnerországokban. Ez több, különböző útvonalak mentén zajló munkafolyamatot foglal magában:

Az EFFA+ által támogatott finanszírozás olyan szisztematikus mechanizmusokra támaszkodik, amelyek kiszűrik a projektek vagy a „Global Gateway” alapelveinek tényleges megvalósítását veszélyeztető, kirívóan alacsony összegű ajánlatokat, valamint az egyenlő versenyfeltételeket aláásó külföldi támogatásokat. Figyelmet kell fordítani annak biztosítására is, hogy a harmadik országokban megvalósuló projektek uniós finanszírozása esetében ne torzuljanak a beruházások és a kereskedelem. Az EU fejlesztésfinanszírozási partnereinek az EU-ban alkalmazandókhoz hasonló közbeszerzési szabványokat kell követniük.

·Az EBB-vel partnerségben az EU 26,7 milliárd EUR finanszírozási összeget lefedő garanciát biztosít majd az olyan ágazatok beruházásainak támogatására, mint a tiszta energiák, a környezetbarát infrastruktúra és az egészségügy, amelyeknek tekintetében az EBB már jelentős eredményeket ért el az előző külső hitelezési megbízatás keretében. A nyújtott kockázati fedezet lehetővé teszi az EBB számára, hogy kölcsönöket kínáljon a partnerországoknak a konnektivitásba és más kiemelt ágazatokba történő fenntartható beruházásokhoz. Az uniós garancia azokban a partnerországokban fejti majd ki a lehető legnagyobb hatást a „Global Gateway” beruházásaira, ahol a szuverén és egyéb közszektorbeli kockázatok továbbra is jelentős szűk keresztmetszetet képeznek. Az EFFA+ keretében vett partnerségi megközelítés a „Global Gateway” prioritásaival összhangban lévő erős irányítást biztosít, előmozdítva a szinergiákat és a kiegészítő jelleget az EU külső tevékenysége valamennyi területének vonatkozásában.

Mivel az EFFA+ lefedi a kockázatok egy részét, az Unió fejlesztésfinanszírozási partnerei az EFFA+ garanciákat saját forrásaikkal is összekapcsolhatják, amelyek cserébe további befektetőket is vonzanak majd. A beruházási programok két fő módon kerülnek végrehajtásra:

Az EFFA+ garanciákat kedvező, rendkívül versenyképes feltételek mellett kínálják. Az eszközök vállalják az instabilabb környezetek jelentette kockázatokat is, így lehetővé teszik a magánbefektetők számára a nagyobb kihívást jelentő piacokon történő projektfinanszírozást, egyúttal elkerülve a piaci torzulásokat.

Innovatív pénzügyi eszközöket is felhasználunk majd a magántőke bevonására. Az NDICI – Globális Európa mintegy 53,4 milliárd EUR összegű garanciakapacitást hoz létre az Unió számára. Az EU az Előcsatlakozási Támogatási Eszköz (IPA) III, az Interreg, az InvestEU program és kutatási és innovációs programja, a Horizont Európa révén is képes magánberuházásokat mozgósítani. Az Európai Fenntartható Fejlődési Alap Plusz (EFFA+) képezi majd a beruházások „Global Gateway” keretében történő mozgósításának fő pénzügyi eszközét. Az alap által nyújtott garanciák az Európai Beruházási Bankkal és más európai pénzügyi intézményekkel – ideértve például az Európai Újjáépítési és Fejlesztési Bankot – együttműködve a tevékenységek kockázatcsökkentését és a magánberuházások mozgósítását szolgálják majd.

4.Az erőfeszítések összehangolása a hasonlóan gondolkodó partnerekkel

A „Global Gateway” megvalósítása során az EU szorosan együttműködik majd a hasonlóan gondolkodó partnerekkel annak érdekében, hogy szinergiákat alakítsanak ki a harmadik országok tekintetében a konnektivitásra és a minőségi infrastruktúrára irányuló erőfeszítéseik között, és a lehető legnagyobb hatást érjék el a globális infrastrukturális szakadék áthidalása terén. Ez az együttműködés munkánk minden aspektusára kiterjed, ideértve a szakpolitikák összehangolását, a közös vagy párhuzamos projektek tekintetében való együttműködést, illetve azoknak a társfinanszírozását, a fogadó országokkal, a magánszektorral és a nemzetközi pénzügyi intézményekkel való közös szerepvállalást, valamint a vonatkozó nemzetközi szabványalkotó fórumok keretében folytatott együttműködést.

A G7-ek körében már számos olyan kezdeményezés van érvényben, amelyek támogatják a partnerországok fenntartható infrastruktúráját. Az EU teljes mértékben elkötelezett az infrastrukturális finanszírozás azon fokozása iránt, amelyre a G7-országok vezetői a 2021. júniusi Carbis Bay-ben tartott csúcstalálkozón kötelezettséget vállaltak, és aktív szerepet játszik e törekvés gyakorlati megvalósításában. Az EU erre a folyamatra olyan hosszú távú partnerségként tekint, amely a későbbiekben is lehetővé teszi a csatlakozást mások számára.

Az EU Japánnal és Indiával már kötött konnektivitási partnerségeket. Ezenkívül a 2020-as miniszteri nyilatkozatra építve konnektivitási partnerséget kíván kialakítani a Délkelet-ázsiai Nemzetek Szövetségével (ASEAN) is. Az idei év korábbi szakaszában az EU az Egyesült Államokkal útjára indította az EU–USA Kereskedelmi és Technológiai Tanácsot, amelynek keretében a felek a biztonságos és fenntartható nemzetközi digitális konnektivitás előmozdítását célzó együttműködést is folytatnak. Az EU további együttműködésre törekszik majd az Egyesült Államokkal, valamint Kanadával, a Koreai Köztársasággal és más hasonló gondolkodású partnerekkel is.

Ennek az együttműködésnek a politikai napirendre helyezése érdekében az Európai Unió a „Global Gateway” programot a nemzetközi partnereinkkel tartott többoldalú és adott esetben kétoldalú csúcstalálkozók során is prioritásként fogalmazza majd meg, kezdve az EU és a keleti partnerség közelgő csúcstalálkozójával, amelyet az EU–Afrikai Unió csúcstalálkozó követ. Emellett „Global Gateway” alapelveit a partnerrégiókkal, -szervezetekkel és -országokkal folytatott, meglévő konnektivitási együttműködésekbe is beleépíti.

5.Szakpolitikai irányítás és kommunikáció

A „Global Gateway” projektek az „Európa együtt” kezdeményezések keretében kerülnek kidolgozásra és megvalósításra. Az uniós intézmények, a tagállamok és az európai pénzügyi intézmények együttműködnek majd az európai vállalkozásokkal, valamint a partnerországok kormányaival, civil társadalmaival és a magánszektorával.

A „Global Gateway” megvalósítása a Bizottság elnökének általános irányítása mellett, a főképviselő/a Bizottság alelnöke és a felelős biztosok feladata lesz. Ebben az összefüggésben alakul meg a „Global Gateway” irányítóbizottsága, amely stratégiai iránymutatást nyújt a kezdeményezéshez, különösen az „Európa együtt” projektek kidolgozásával kapcsolatosan.

A Bizottság egy „Global Gateway” üzleti tanácsadó csoportot is létrehoz. Ez a magánszektor bevonását biztosító csoport biztosítja majd könnyen hozzáférhető lesz, és a „Global Gateway” stratégia megvalósítását lesz hivatott megvitatni. A csoport számára az üzleti szféra szolgáltat információkat, és a beruházások által elért hatás, valamint azok eredményességének maximalizálása érdekében megosztja az ismereteket. Tevékenységét kiegészítő jelleggel, és a meglévő vállalkozástámogató szervezetek sérelme nélkül végzi majd. Párbeszéd indul a civil társadalommal is a teljes mértékben inkluzív megközelítés biztosítása érdekében.

E kapcsolat támogatása érdekében az uniós küldöttségek – az „Európa együtt” megközelítés keretében szoros együttműködésben az uniós tagállamokkal – kulcsszerepet játszanak majd az összes helyi érdekelt féllel való koordinációban, valamint a partnerországokkal való kapcsolatfelvételben a projektek meghatározása, azoknak a finanszírozással való összekapcsolása, valamint a végrehajtás nyomon követése érdekében. Ez azon szélesebb körű diplomáciai erőfeszítések részét képezi majd, amelyek a tagállamokkal közösen valósulnak meg a „Global Gateway” modelljének és az abból származó gazdasági, társadalmi és környezeti előnyöknek az előmozdítása érdekében.

Az EU tájékoztató kampányt indít a partnerországokban, amelyben információt nyújt az állampolgárok és az intézményi ér érdekelt felek számára a „Global Gateway” megközelítéséről, és a tagállamokat, valamint az európai pénzügyi intézményeket is felkéri az együttműködésre ennek a tájékoztatásnak a kapcsán. 2022-ben a Bizottság ezenkívül egy célzott „Global Gateway” kommunikációs kampányt is elindít az EU-n belül.

6.Előretekintés

A Global Gateway célja a Team Europe, a nemzetközi partnerek és a magánszektor tőkéjének és szakértelmének egyesítése. A kapcsolódó tevékenységeket a partnerországok szükségletei és az Európai Unió stratégiai érdekei vezérlik majd. Ennek szellemében a partnerországokkal együtt alakítjuk ki a „Global Gateway” stratégiát, és a civil társadalmat, valamint a helyi magánszektort is felkérjük majd az egyeztetésekben való aktív részvételre. Az EU mostantól újabb olyan országokat is megszólít majd, amelyek készek a partnerségre. Ezenkívül a magánszektort is bevonjuk tőkéje, szakértelme és tapasztalata kiaknázása érdekében.

A „Global Gateway” megvalósítása terén elért haladást rendszeresen és proaktív módon nyomon követjük és értékeljük, illetve jelentéseket készítünk róla. A stratégiát szükség esetén módosítjuk. A Bizottság és a főképviselő elkötelezett a stratégia gyors megvalósítása mellett, és folyamatos tájékoztatást nyújt a Tanács és a Parlament részére.

Az Unió néhány partnerországát és kulcsfontosságú érdekelt feleket magában foglaló 2019. évi sikeres Európai Konnektivitási Fórumra építve az EU rendszeresen megrendezi majd a „Global Gateway” Fórumot. A Bizottság 2022 júniusában találkozót tart majd az érdekelt felekkel, hogy áttekintsék a „Global Gateway” megvalósítása terén elért eredményeket, és párbeszédet folytassanak a következő lépésekről.